
Adés m'estoie a che tenus 
Q'il ne vient se bien non d'amer , 
Or m'en est si grans biens venus 
Que ne m'en sai de koi vanter 
Fors de mon langaje gaster ! 
Mais je ne veil estre creüs , 
Puis c'on m'orra de tant loer 
Devant la que j'en aie plus . 

Je cuidoie faire vertus 
D'amie avoir par bel parler , 
Mais je ne sui pas rois Artus 
Pour tous mes songes averer , 
K'ains que g'i peüsse adeser 
Fu li marchiés amenteüs 
Ausi con cil qi veut conter 
Le vin ançois q'il soit beüs . 

Ce ne me feroit croire nus 
Que ja feme aint fors par douner : 
Li plus riches est li plus drus 
Et li plus chier au paraler , 
Que ja de povre ne d'aver 
Ne veut feme qi soit ses drus ; 
Et je ne sai feme acater , 
Pour che si me sui trais en sus . 

Or me sui bien apercheüs 
Q'il s'en faisoit bon delivrer , 
Et puis que je m'en sui issus , 
Ja mais ne m'en kier enconbrer ; 
Sans amour m'estouvra canter , 
K'encor ne sui si esperdus 
Que j'en perde ja mon jüer 
Ne que feste a faire en refus . 

Cançon , je mant par toi salus 
Ma dame qi me veut loer 
Ses dous iex et ses dens menus , 
Ce c'on ne puet enluminer . 
Et si n'i peüsse clamer 
Fors que tant solement mon us , 
Qant el n'eüst mais qi laser : 
Autretant a chascun et plus . 

Ains ne vi grant hardement 
Furnir sans folie , 
Et qi vient couardement , 
Si pert s'envaïe . 
Pour ç'osai jou folement 
Ma dame proiier merchi , 
Car qi fait le fol hardi 
Plus tost a amie 
Que teus repaire entour li 
Sagement . 

Il a au siecle une gent 
Si de sens garnie 
Qi sans grant cointoiement 
Ne proieront mie . 
Amours n'achate ne vent 
Ne ne parole par si 
Ne par langaje poli ; 
Atout sa maistrie 
En voit on maint esbahi 
De noient . 

Mais cil qi garde ne prent 
De cose q'il die , 
Ains aime si durement 
Que tout s'i oublie , 
Bien aperçoit qi entent 
Q'il ne proie fors ensi 
Com amours l'a esceulli , 
Ne n'a baarie 
Fors a çou c'on ait oï 
Son talent . 

A asme vient qi i tent . 
Qi par raison prie , 
Par raison aime ensement , 
S'a joie demie ; 
Mais qi l'ot raisnablement , 
Par quartiers ou a demi , 
Cil a a joie failli . 
Plus de bone vie 
A en un parfait ami 
Q'en teus cent . 

Je sai bien j'aim loiaument , 
Et s'en sai partie , 
Ne ja ma dame autrement 
N'iert par moi proïe , 
Que je li dirai briement : 
Amés moi , je vous en pri ! 
Dieus doint , et amours ausi , 
Que ne m'escondie , 
K'elle m'avroit esbaubit 
Errammant . 

Chascuns qui de bien amer 
Cuide avoir non 
Ne set ou melz a d'amer 
Ne ou melz non . 
Li uns dit et veut prouver , 
Et par reson , 
Qu'assez fet melz a loer 
Dame a baron 
Que pucele pour amer , 
Mes je di que non . 
Chascuns a droite acheson , 
Si juge le gieu a bon 
Qu'a esprouvé ; 
Que que nus i ait trouvé , 
J'ai mis mon cuer en bele damoisele 
Dont ja ne partirai mon gré . 

Celui puet on escuser 
De mesprison 
Qui egaument veut donner 
Selonc son bon ; 
Pour ce vueil par droit moustrer , 
Et sanz tençon , 
Qu'en jone dame a amer 
A plus haut don 
Qu'a la pucele penser : 
N'i a fors le non ; 
Mes dame rent guerredon , 
Et pucele est tost chanjanz 
Et sanz bonté : 
G'en ai mon vouloir torné , 
S'ai mis mon cuer en jone dame bele 
Dont ja ne partirai mon gré . 

La dame blasmer ne quier , 
Li ne s'amor ; 
Com plus l'estuet couvoitier , 
Plus a savor , 
Auques m'en fet esloignier 
Au chief du tour 
Ce q'il i a parçonnier 
Et nuit et jour ; 
Mes qui pucele acointier 
Seut de grant valor , 
Je di q'il fet le meillor ; 
Qui simple et coie et plesant 
La puet trouver , 
Mult s'i doit bien acorder . 
Li nouviau tens du tout me renouvele 
A vaillant damoisele amer . 

Pucele fet a prisier , 
Bien m'i assent , 
Mes ele se fet prïer 
Trop longuement , 
Ne ne s'i puet nus fier 
Certainement , 
Et ce que veut otroier 
Change souvent ; 
Mes dame aime sanz trichier 
Et bien tient couvent . 
Pucele est archet a vent , 
Tout adés son besier vent : 
Bien l'ai prouvé , 
Car souvent m'a escouvé ; 
Por ce aim melz la jone dame bele 
Dont ja ne partirai mon gré . 

Des deus gieus m'estuet fenir 
Le jugement . 
Bele dame a maintenir 
Plest voirement , 
Mes ce qu'on n'i puet venir 
Sanz partement 
Me fet d'autre part tenir ; 
Au finement 
Vueil a mon oés retenir 
Touse de jouvent ; 
Plus la voi , plus l'entalent , 
Bien li ai mon mautalent 
Tout pardoné . 
Tel jugement ai doné 
C'on doit touz jorz melz amer la pucele , 
Ne ja n'en partirai mon gré . 

Chascuns dit d'amors son bon 
Et son talent , 
Mes pucele a plus doz non , 
Car adés rent 
Miel et rees a foison 
Qui pres la sent ; 
Mes dame de tel poison 
N'a mes noient . 
Por ce di , et par reson , 
Que tout ensement 
Con nouvele flor d'aiglent 
Et la primerose rent , 
Plus de bonté 
A pucele surmonté . 
Por quoi j'ai mis mon cuer en la pucele 
Dont ja ne partirai mon gré . 

Se pucele a plus doz nom , 
Petit m'en sent ; 
Bien promet son guerredon 
A mainte gent 
Q'ele met senz achoison 
En grief torment , 
Et lor dist par traïson : 
Mon cuer vos rent . 
Bien set amuser bricon 
Par son fauvement ; 
Mais dame aimme loiaument 
Et se done lairgement 
Et a planté 
Cui li a atalenté . 
. Por quoi j'aim miauz la joene dame bele 
. Dont ja ne partirai mon gré . 

Gente m'est la saisons d'esté , 
Mais je tieg iver a plus gent , 
Car il m'a mout plus gens esté 
Et m'a assés plus gentement 
Secoru a ma volenté ; 
Si m'en lo a tote la gent . 

La gente m'a del puis jeté 
Ou j'ai jeü si longement , 
En qui j'ai .ii. coses trové 
C'on n'i trueve pas mout sovent : 
De gentil cuer gentil pensé , 
De gent cors gent contenement . 

Gentement a vers moi erré , 
Car gentillece li aprent , 
Si m'a plus gentement moeublé 
Ke s'ele m'eüst tot l'argent 
Et tot l'or d'un païs doné ; 
Por çou a gent don gent gré rent . 

Mais jou en sai ausi maugré 
La male ki si malement 
M'avoit el mal puis avalé , 
Ou nus autres maus ne se prent ; 
Mais j'ai tout mon mal oublïé , 
Si ke mal ne dolor ne sent . 

Maudite soit ele de Dé , 
Ki tant m'a fait mal et torment ; 
Ke , s'ele m'a ja mal presté , 
Je li doi mal rendre ensement . 
Mal li envoi tot de mon gré ; 
Maus li viegne prochainement ! 

Ki mal quiert , mal a encontré , 
Et ki mal chasce , mal atent , 
Ke li mal sont plus tost torné 
Ke li kokés ki torne au vent ; 
La dont il viegnent sont alé 
Ki li avoient en covent . 

Entre la gentil genteé 
Et le mal avoit maltalent , 
S'ont esté mis en champ malé 
Et combatu par jugement ; 
Mais la gentillesce a outré 
Et li maus est vencus , si pent . 

Se la gentillece a outré , 
C'est a boin droit se li maus pent . 

Joie d'amours ne puet nus esprisier , 
Mais trop l'estuet tes i a desirrer ; 
N'il n'est haus dons c'on ne puist soratendre , 
Ne chier avoir c'on ne puist bien sorvendre ; 
Mais qi porroit joïr sans trop targier , 
Es biens d'amours n'avroit riens que reprendre 
Q'il ne fussent de tous biens li nonper . 

Mais il couvient les choses acater 
Selonc lor fuers , qi a droit veut jugier , 
N'on ne doit pas a trop haut amour tendre , 
Ne son pié plus que son mantel estendre , 
N'estre ne doit hardis de haut monter 
Qi trebuchier doit ançois que descendre : 
Buen s'abaise qi se doit aaisier . 

Pour moi le di que jou ne sai proier 
Se si haut non que jou ne doi finer ; 
Sa grant valour l'en sambleroit mout mendre , 
Car grant biautés grant orgueil i engendre , 
Si que le bien , que plus trouver i qier , 
Bontés , valour , sens , c'on ne puet souprendre , 
M'i pueent plus k'autre qose grever . 

De tous les biens vaut nature douner 
Cest bel cors gent , que je par ai tant chier , 
En cui amours me fait du tout entendre , 
Et se d'orguel la vausist Dieus desfendre ; 
Mais il n'est biens , tant puist enluminer 
Haut cuers , q'orgueil n'estaigne et meche en cendre . 
Douceurs lieve ce q'orgeus fait baissier . 

Et nepourqant j'oi chascun tesmougnier 
Q'ele est trop douce et humble a apeler ; 
Mais s'ele veut a chascun douceur rendre , 
Bien puet sa grant humulité despendre , 
Qant en tant lieu l'en couvient emploier , 
Si q'a mon oés n'i puis je bonté prendre , 
Et s'ele i est , je n'i sai assener . 

Al mains li pri de ma qançon aprendre , 
Si me plaira assés mieus a canter . 

L'amour de ma douche enfanche , 
Qui fu aveuc moi nourrie , 
S'est ausi coum'endormie 
Lonc tans par desesperanche , 
Mais mi fol oel , qi adés m'ont grevé , 
Sont entour li par mescheance alé 
Tant qu'ele s'est esveillie ; 
Or me dout que ne m'ochie , 
Qu'ele m'avoit piecha qeulli en hé . 

Vair oel et sans astenence , 
Mar vi vostre glouternie ! 
Pour un poi , par lecherie , 
Veoir sa douce sanblance , 
Dont ja nul jour ne serés soëlé , 
M'avés traï et mon fin cuer emblé 
Qi la mort m'a deservie , 
Et li avés pourkachie 
Langeur , dont nus n'ose esperer santé . 

E ! las , con grant mesceance , 
Mais con grant forsenerie , 
Que cil ki a maladie 
Desirie adés sa nuisanche ! 
Et cil qi est banis d'une cité 
Muert de desir d'aler i a celé 
En peril de perdre vie ; 
Et mi fol oel couvoitie 
N'ont riens fors chou c'on lour a deveé ! 

Amours , de vostre acointanche 
Ne de vostre conpaignie 
N'eüsse je nule envie 
Tant poi i ai de fïanche , 
Non pas pour çou que n'aie bien amé 
Por deservir tant c'on m'en a douné , 
Mais pour vostre seignourie : 
Nus ne vous a tant servie , 
S'il ne vous siet , q'il en ait fors maugré . 

Dame de grant counissance , 
Jonete et bien enseignie , 
Cointe et gaie et envoisie , 
De tres bone contenanche , 
Cuers plain de sens et cors de grant biauté , 
Oel amoureus , regart bien afermé 
Et langue bien castoïe , 
Qi vous avroit a amie , 
Bien li avroit amours guerredouné . 

Se vous estïés m'amie , 
J'avroie amour mautalent pardouné . 

Lonc tans me sui escondis 
C'onqes par amours n'amai , 
Mais or me sui enhardis 
Q'en tel lieu parlé en ai , 
Dont je me repentiroie 
Volentiers , se je pooie , 
Car trop sui hardis , 
Qant par desdaig m'acointai 
A ma mortel anemie . 

De folie m'entremis 
Et laidement m'enpirai , 
Qant devant ma dame dis 
C'onqes feme ne trouvai , 
Ne trouver ne la cuidoie , 
Que ne vausise avoir moie , 
Se m'i fuisse mis ; 
Mais pour che pas n'en cuidai 
Faire mortel anemie . 

Et lués que je fui partis 
De li , si me pourpensai 
Que trop avoie mespris 
Et mesfait , car je ne sai 
Qi devant l'uel me baloie , 
Et s'en cesti me metoie , 
Si m'en seroit pis , 
C'ains ne la vi ; or en ai 
Fait ma mortel anemie . 

Tant m'estoie amés toudis 
C'onqes mais ne me dounai ; 
De seule amour , ce m'est vis , 
M'estovoit estre en esmai ; 
S'avint çou dont je doutoie , 
Car or ai boute en coroie 
Trové qi a pris 
Qanqes onqes j'espargnai ; 
Si m'est mortel anemie . 

Et si sui jou ses amis , 
Car jou l'aim et amerai , 
Puis que jou l'ai entrepris . 
Ne sai s'a chief en trairai , 
Mais s'a loisir la prioie , 
Vis m'est q'assés tost seroie 
De s'amour saisis ; 
S'ert merveilles s'amour trai 
De ma mortele anemie . 

Tost arai de mon duel joie 
Et de mon pleur ris , 
Qant amie fait arai 
De ma mortel anemie . 

Par maintes fois pensé ai 
Qi amours a assaiie 
S'il la puet ja mais guerpir , 
Car jou ne voi ne ne sai 
C'on puist passer sans amie , 
Fors gens qi n'ont autre envie 
De riens comme d'els taisir ; 
Voisent aprés pour jesir : 
C'est lor mieudre conpaignie ! 

Je m'iere mis en essai 
D'issir de sa seignourie , 
Si m'en fissent repentir 
Une gent plaine d'esmai , 
Fausse et wide , a cuer faillie ; 
Mais je vi que c'ert folie , 
Pour ce q'a tout souvenir 
Joie n'avroit dont venir , 
Se dame amours ert perie . 

Ja mais ne m'en partirai 
Por cose que nus m'en die ; 
Fache cascuns son plaisir 
Et se porche son esmai ! 
Tourné soit a trecherie ! 
Dame d'amors envoisie , 
Plaine de courtois desir , 
Qi de vous me veut partir , 
Si me veut tolir la vie . 

Fors de mon cuer la cuidai 
Bien toute avoir essillie , 
Mais onqes n'en vaut issir , 
Soie merci , ains trouvai 
Pougnant en une partie 
Un geton de sa baillie 
C'onqes ne deigna morir , 
Tant le seüsse laidir , 
Ains m'est el cuer reflorie . 

Amours , a vous me tenrai , 
Mais se je n'ai vostre aïe , 
Ma dame est de tel aïr 
Q'a merci faillir porrai ; 
Mais se j'ai mort deservie , 
N'aiés pas tel baerie 
A vengier comm'a merir 
A chou que doi deservir , 
Q'amors ne se venge mie . 

Par maintes fois pensé ai 
Q'amors ne se venge mie . 

Puis k'il m'estuet de ma dolour kanter 
Et en kantant dire ma mesestanche , 
On ne doit pas ma kanchon demander 
K'il i ait envoiseüre , 
Ains kant selonc m'aventure , 
Si com chil ki ne puet merchi trouver 
Et ki en soi n'a mais point de fïanche . 

Si com Eqo ki sert de recorder 
Che k'autres dist , qant par sa sourquidanche 
Ne la deigna Narchisus resgarder , 
K'el secha toute d'ardure 
Fors la vois ki encor dure , 
Ausi perdrai tout fors merchi crïer 
Et secherai de duel et de pesanche . 

Mais amours ki Narchisus fist mirer , 
Qant pour Equo en vaut prendre venganche , 
S'ausi pour moi le fesist enamer 
Tel ki n'eüst de li cure , 
Mis aroit a sa droiture 
Le grant orgueil ki le fait reveler , 
Et en venroit plus tost a repentanche . 

Las , k'ai je dit ? ki porroit assambler 
Tant en son cuer d'orgueil et de beubanche 
K'il i osast soi ne s'amour veer , 
Tant fust d'estrange nature ! 
K'el siecle n'a creature 
Ki de biauté puist a li estriver 
Ne qui valours ne traisist en balanche . 

Tres chou que g'i coumenchai a penser 
Fui je d'amours adés en grant doutanche ; 
Que s'a mon gré n'en peüsse finer 
Et qu'ele me fust trop dure , 
Par droite fourseneüre 
M'estovroit il folement demener 
Et perdre tant con j'ai de contenanche . 

E ! las , con j'oi poi de sens a l'entrer 
Et con je fui de povre porveanche ! 
Que j'avoie kanté de moi garder 
D'amours , ki or m'est si sure , 
K'ains mais plus male aleüre 
Nului fors moi ne trouva qui mener , 
Et m'a geté el pui de desperanche . 

El pui sui je sans ja mais retourner 
Se ma dame par sa douche akointanche , 
Par dous regars a eus faire pasmer 
Et par douche aparleüre 
De s'amour ne m'aseüre 
Et de sa bone volenté douner , 
Et par faire d'un douc baisier pitanche . 

S'el se laissoit un douc baisier embler , 
E ! Dieus , con la avroit douche pitanche ! 

Douce dame qui me poez douner 
Pluz qu'autre rienz de mes mauz alejance , 
Se m'i laissiez morir pour bien amer , 
Vostre en iert la mespresure . 
Merci , franche creature ! 
A la mort sui , que n'en puis eschaper 
Se loiautez u pitiez ne m'avance . 

Paintre et maçon , qui bien sevent ouvrer , 
Et trestuit cil qui sevent d'ingremance , 
I porroient touz jours lor tanz user 
En oevre et en pourtraiture 
Ainz qu'il feïssent figure 
Qui de biauté la peüst resambler 
De cuer , de cors , de vis et de samblance . 

Qant chiet la feulle en l'arbroie , 
Q'au partir d'esté 
Guerpisent oisel lor goie 
Q'il ont demené , 
Las , itieus sui je baillis 
Que jolis estre soloie , 
C'onqes riens ne fis ne ne dis 
A cuer mains plain de joliveté . 

A la riens que plus amoie 
M'ont felon meslé , 
Et tolu m'i ont la voie , 
Que plus m'a grevé 
Que riens k'il m'aient sus mis ; 
K'ausi soit ele ja moie , 
C'onqes riens ne fis ne ne dis 
Dont j'aie deservi son malgré . 

Je ne cuit que ge m'i voie 
Jammais racordé , 
Mais se parler i pooie 
De lor fauseté , 
Me senc sauf et sui tous fis 
Que bien m'en escondiroie , 
C'onqes riens ne fis ne ne dis 
Qi a mal me doie estre conté . 

Et pour chou qu'ele me croie 
De ma verité , 
Il n'est riens que faire en doie 
Q'a sa volenté 
Ne m'i mete com amis , 
Si que pres de faire soie , 
C'onqes riens ne dis ne ne fis 
Qi a deshonnour li soit tourné . 

Mais ire et courous forsvoie 
Droit et loiauté , 
N'il n'est riens qi orguel ploie 
Sans humulité ; 
Mais par tout a liu merchis , 
Pour ce la proi toute voie , 
C'onqes riens ne fis ne ne dis 
Que mercis n'ait grenour poësté . 

Mercis radreche et ravoie 
Cuer desamouré , 
Merchi rapaie et racoie 
Tout felon pensé ; 
Ja tant n'avra on mespris 
Merci ait qi merci proie , 
C'onqes riens ne fis ne ne dis 
Qi bien ne puist estre pardouné . 

Et se merchis me denoie , 
Si m'a desjouglé , 
Que nul mesage on n'envoie 
Si bien escouté ; 
Et se cis m'est escondis , 
Ja ne qier c'autrui en oie , 
C'onqes riens ne fis ne ne dis 
Que ja par autrui li soit mandé . 

Ja mais cis sons n'ert oïs 
Se ma dame ne l'otroie , 
C'onqes riens ne dis ne ne fis 
Qi sans son congié soit mais canté . 

Qant jou voi 
La douce saison d'esté , 
Que cist oiseillon 
qi trop ont esté 
Mu et coi 
Se sont reconforté , 
Et qant je les oi , 
Si m'ont tel atourné 
Qu'en la folie 
Q'avoie laissie 
M'ont retourné . 

Pas ne di 
Que folie soit d'amer , 
Mais ainsi 
Con j'en pens fais fol penser 
Qant celi 
M'estuet mon cuer douner 
Qi moi a gerpi 
Pour pïeur acoster , 
Se n'i pert mie 
Tant con sa boidie 
Li peut grever . 

Car qi laist 
Son bon ami pour felon 
Vers lui fait 
En tel guise traïson 
Q'il mesfait 
Meïsme a vengison , 
Et se honte en fait , 
Ja n'en grouchera on ; 
Mais en ma vie 
De sa felounie 
N'avrai renon . 

Si m'est vis 
Que bien m'en deliverrai , 
Car toudis 
Desdaigneus cuer or avrai : 
Por c'envis 
Son dangier souferrai , 
Puis qu'ele m'a mis 
Muser au papegai ; 
Mout le fornie , 
Mais , que qu'ele en die , 
Mau gré l'en sai . 

Nepourqant , 
S'ele amer me revoloit 
Et samblant 
De loiauté me moustroit , 
Je dout tant , 
S'ele m'i renbatoit , 
Que che que j'en chant 
Conperer me feroit , 
Si que vengie 
Par sa tricherie 
De moi seroit . 

Qant la justice est saisie 
D'un larron , ja si saisis 
N'ert pris k'ançois c'on en die 
Jugement ne s'escondie 
Tantost pour eskaper vis ; 
Mais qant jugemens est dis , 
Lors n'i vaut riens escondis , 
Si gehist toute sa vie . 

De ma dame , en qi baillie 
Je sui , sui ensi baillis 
K'anchois que d'avoir amie 
Fust m'esperanche faillie 
Fui je de cheler si fis 
Con puet estre vrais amis ; 
Mais or m'est celers faillis 
Qant ele me desafie . 

L'amour qi j'ai tant chierie 
M'a si tous biens enchieris 
Qu'ele m'en vent la demie 
Por tout mon cuer sans partie , 
Si que jou li ai si mis 
Q'il n'est miens tous ne demis , 
Et s'est si li jus partis 
Que çou que j'achat n'ai mie . 

S'on jüast a repentie 
Jou me fuisse repentis , 
Mais ma folours abelie 
M'a trop , si l'ai parsivie , 
Et le ju lais a envis ; 
Et gieus tant m'est abelis 
Q'ai envïaus parsievis , 
Et tieng qanqes ele envie . 

Merchi desert qi la prie , 
Car proiere est de douc pris , 
Et bontés est deservie 
Sans plus quant on en merchie ; 
Pour che me sui esbahis 
Que les biens k'ai deservis 
Ne m'aporta ja merchis : 
Se l'en avoie Marie ! 

Quant chante oisiaus tant seri 
Sor le gaut foilli , 
Lor m'est d'un soulas menbré 
Que j'ai adés esperé , 
Mais a tart vient l'esperance , 
Que tout mon aé 
D'amour ne joï 
Fors q'en pensé . 

Tant m'a amours houneré 
Et tant m'a douné , 
Pour qanqe j'ai deservi , 
Qu'ele m'en a fait hardi 
Et m'a de bone esperance 
Mon haut cuer garni 
Et asseguré 
D'avoir merchi . 

Car se je mespris vers li 
Et je l'en perdi , 
Jou l'ai trop chier conperé , 
Si ai puis adés chelé 
Mon anui , en esperanche 
Qu'el ne m'ait grevé 
Fors pour son ami 
Avoir prové . 

Et se plus l'ai eschievé 
Qu'i n'i ot de hé , 
Pour ce que je l'ai cremi , 
Ja si tart ne m'iert meri 
Que bien ne quit m'esperance 
Avoir aconpli , 
Car tout preng en gré 
Et l'en merchi . 

Canchon , va t'ent , si li di 
Que qant j'entendi 
Qu'ele m'ot congié douné , 
Se ne m'eüst conforté 
Haute emprise et esperanche , 
J'eüsse adiré 
Gai cuer et joli 
Que j'ai gardé . 

Se jou pooie ausi mon cuer douner 
Con mes cuers m'a douné la u li pleut , 
Tele l'avroit qi mieus guerredouner 
Le me vauroit que ma dame ne veut . 
E ! las , tant ai dolour 
Ains que puis joie avoir d'amour . 

Je m'esmerveil quel pensé mes cuers eut 
Qant il me fist en si haut lieu penser , 
Car se g'i mont et on ne m'i aqeut , 
Je qarrai jus sans ja mais recouvrer . 
E ! las , tant a dolour 
Ains c'on puist joie avoir d'amour . 

Amours m'ochist et mi lonc consirer 
Qi si sont grief , et n'ai qi m'en conseut ; 
Chele de qui je doi joie esperer 
Me voit morir et de moi ne li ceut . 
E ! las , tant a dolour 
Ains c'on puist joie avoir d'amour . 

Mais mes cuers , qi orgeilleus estre seut 
Plus que autres dont j'aie oï parler , 
Dont li vient chou k'umelïer se peut 
Aprés despire et aprés refuser ? 
E ! las , tant a dolour 
Ains c'on puist joie avoir d'amour . 

Ke doi je dont a mon cuer demander , 
Che li fi jou , que par mes ieus le seut ; 
N'on ne doit pas malade regreter 
Qi pourkache le mal dont il se deut . 
E ! las , tant a dolour 
Ains c'on puist joie avoir d'amour . 

Cil fait que faus qi son cheval eskeut 
Qant il n'a frain dont le puist arrester ; 
Et cuers est tieus q'il s'i met duq'el heut : 
Qant il li plaist , riens ne l'en puet oster . 
E ! las , tant a dolour 
Ains c'on puist joie avoir d'amour . 

J'osfri mon cuer sans escange rouver , 
Ausi con chil qi seme et riens ne qelt . 
A folarge ne porroit fuisouner 
Qanqe fors quist ne qanqe molin meut . 
E ! las , tant a dolour 
Ains c'on puist joie avoir d'amour . 

Talent avoie d'amer , 
Mais paour m'est prise 
Qi le m'a tolu , 
Car j'oi tieus d'amours blasmer 
Et de son serviche 
Qi l'ont maintenu , 
S'ai percheü 
Q'il n'en pueent torner . 

Mais ausi con j'ai veü 
Que la beste prise 
S'estraint au tirer , 
Sont assés plus pres tenu 
Cil qi paine ont mise 
En aus delivrer 
Par ramenbrer 
Dont seroient issu . 

Et cil qi cuide escaper 
Par metre en franchise 
Par a tout perdu , 
Car noiens est de flater ; 
Mais qi plus la prise 
Plus a atendu 
Et acreü 
A soi envenimer . 

C'est la maison Dedalu 
U a se devise 
Set cascun entrer , 
Et tout issont detenu , 
Car en nule guise 
Ne pueent trouver 
Ne assener 
Par u l'entree fu . 

Je ne me kier pas mesler 
De plus haute emprise 
Que la Theseü , 
Q'amors sans corde noer 
N'iert ja par moi prise , 
Car mains a eü 
Plus de vertu 
Que ains ne pot finer . 

Tex s'entrement de garder 
Qui ne set qu'il i convient 
Ne qu'a guarder apartient , 
Ne nule raison n'esguarde 
Cil qui estroitement guarde 
Ce c'on ne puet enserrer . 

Qui veut feme emprisoner , 
Savez vous qu'il en avient ? 
Le cuer pert et le cors tient ; 
Maiz combien que il atarde , 
Toz jours est cuers de cors guarde : 
Ou qu'il veut le puet mener . 

Cuers de feme puet voler 
Quant il veut , si vait et vient , 
Nule cles ne le detient . 
Cuers est montez en l'anguarde , 
D'iluec porvoit et esguarde 
Par ou cors puist eschaper . 

Cil a a boivre la mer 
Qui tel riote maintient ; 
Feme prise pou et crient 
Chastoi de gent papelarde , 
C'ainc n'en vi nule coarde 
Et qui tout n'osast oser . 

Qui le chastoie d'amer 
Pluz amorouse en devient ; 
De tel chose li sovient 
Dont el ne se donoit guarde . 
Por c'est la vieille musarde 
Qui l'enfant i fait penser . 

Amis Richart , j'eüsse bien mestier 
Que mi meschief d'amours fussent celé , 
Nommeement a vous que j'ai blasmé 
De ce que vous ne volïez lessier . 
Or s'en est amours vengie , 
Si m'a fet tele envaïe 
Que je ne voi qui me puist conseillier , 
Ne je ne vous en sai comment proier , 
Ains quit que vous l'en sachiez moult bon gré 
Et vous est bel que j'en sui en dangier . 

Certes , Gautier , de vostre destourbier 
Me doit il plus peser que d'omme né ; 
Mes s'amours m'a fet tenir pour desvé , 
Bien vueil qu'autres le m'ost bien reprochier , 
Quar on ne le me doit mie 
Torner a si grant folie 
Quant on en voit plus sages foloier ; 
Et nonpourquant , se je vous sai aidier 
De ce dont voi moi meïsme esgaré , 
Ja mon conseil refuser ne vous quier . 

Richart , tel set un bon trait enseignier 
Que , s'il jouoit , tost l'aroit oublïé ; 
Tel ne voit pas le sien oeil encombré 
Qui en l'autrui set la busche cerchier . 
Je cuidoie avoir amie 
Si bele et si souhaidie 
Com diex l'eüst faite pour couvoitier  [...] 
 [...] 
Et m'a donné congié pour mon aé , 
Si ai perdu l'aler et l'envoier . 

Gautier , de ce ne vous doit anoier : 
Ele en a fait pour vous a grant plenté 
Quant pour pïeur vous a congié donné ; 
Mieulz ne vous puet elle de soi vengier , 
Qu'en ce qu'elle s'est honnie 
Ne perdez vous une alie . 
Son empirier ne vous puet avilier , 
Ançois vous en devez tenir plus chier , 
Quar elle assez par ce vous a moustré 
Que mains vaillant s'i puet bien emploier . 

Ostez ! Richart , ou poez vous puisier 
Cest nouvel sens ? qui le vous a presté ? 
Assez poez en vous avoir trouvé 
Que on ne doit nul amant chastoier . 
Se ma dame s'est traïe , 
Que je miex aim que ma vie , 
Comment me puet elle plus damagier ? 
Mes aprenez moi a li gaaignier 
Et a ravoir sa bone volenté , 
N'onques ne m'aparlez de lui changier . 

Gautier , biaux mos ataignant et legier 
Ne noble chant ne sont mes escouté ; 
On n'aprent mais fors que chetiveté . 
Bone chançon ne s'a ou herbergier 
Nis que s'ele fust banie ; 
Se joie ne fust perie , 
Vous eüssiez merveilleus recouvrier ; 
En chançon a moult courtois messagier , 
Moult amoureus et moult bien apensé , 
Ne il n'est nulz qui mes doie envoier . 

Certes , Richart , c'est voirs , au droit jugier , 
Mes ma dame m'en a tout desjuglé , 
Quar elle dist que s'elle a escouté 
Un chanteour , bien le cuide paier 
Se sa chançon li mercie . 
Trop est la langue hardie 
De trouveour et fet a resongnier ; 
Un peneant ou un moine cloistrier 
Ou un müel qui onc n'aroit parlé 
Ameroit miex s'amour a otroier . 

Gautier , bien voi qu'il m'estuet desploier 
Ice dont j'ai le perill eschivé : 
Onc ne chantai de la ou j'ai amé , 
Ains me consent de li a motiier 
« Bele dame et envoisie 
De tres grant bonté garnie . » 
Mi chant en vont le grant chemin plenier 
Et mon cuer torne en un estroit sentier ; 
La vont mi dit , ci mainent mon pensé : 
Ensi doit on les guetes desvoier . 

Avoi ! Richart , pour les dens a sachier 
Ne vaudroie qu'il me fust reprouvé 
Que je fusse retez de fausseté 
Ne c'oms vivant me peüst reprochier 
Traïson ne doublerie , 
C'onques ne fis ceste aïe . 
Comment puet on en .ii. lieux ostoier ? 
 [...] 
Comment puet on loer autrui biauté 
Quant nulle autre ne puet plere un denier ? 

Moult par estes ore loiaus , Gautier . 
Un paresi m'eüst ore cousté 
Que je fusse de vostre loiauté , 
Que miex l'amez d'autrui a cunchiier . 
Ceste douce tricherie 
Tient bone amor de mesnie , 
Qu'a lui doit on porter cuer droiturier 
Et pour s'amour tout le monde trichier . 
Mos de chançon sont en tant leu conté 
C'on ne leur doit pas son conseil chargier . 

Richart , or pais , si lessiez le tencier 
Et me dites par amours verité 
De ce que ma dame m'a congeé , 
Qu'en son aé ne deüst chalengier , 
Quar n'est pas mains enviellie 
Pour ce s'ele n'est froncie ; 
Si me dites selonc vostre cuidier 
Que m'i vault miex pour lui regaaignier : 
Ou li muiers qui ait assez volé , 
Ou li nïais qui est a afaitier ? 

Gautier , on voit de petit refroidier 
Ceuz qui si sont de petit eschaufé ; 
Vous trouverez un coutel afilé 
Que luez sera rebous au pain taillier . 
Elle en est trop engingnie : 
Quoi que li communs en die , 
Nulz aprentis ne s'i puet amoier . 
Miner couvient et maint enging drecier 
Qui veult prendre chastel ne fermeté : 
Poi en prent on par traire et par lancier . 

Richart , c'est voirs , plus couvient engignier 
A ce faire qu'a prendre une cité , 
Quar par enging sont empli maint fossé 
Et par engien fet on jus trebuschier 
Mainte haute tour garnie , 
Quar l'art d'amours vous afie 
Qu'en mil guises les doit on essaier 
Et esprouver leur bons poins et guetier , 
Si que s'il leur estoit au cuer noué , 
Si leur doit on par enging esrachier . 

A vous , mesire Gautier 
De-dargies , conseil kier , 
Ki plus avés esprouvé 
D'amours c'om qi ait amé , 
Au mien cuidier ; 
Car de conseil a mestier 
Qi en tel cose s'est mis 
Dont maint se sont entremis , 
Et nulz ne s'en set conseillier . 

Richart , on ne puet carchier 
Nului plus que d'encargier 
Sen conseil et sen pensé 
De chou dont plus a douté 
En soi aidier ; 
Tant en sai q'a l'acointier 
Sont douches , d'atrians ris , 
Tant que li caitis est pris , 
Qi tout jours puis est en dangier . 

Sire , mout doit resougnier 
Sages hom a mesprisier 
Che que adés a loé ; 
Qi ne treuve tout son gré 
Sel doit laissier 
Belement , sans laidengier . 
Un poi i avés mespris , 
Car cose de si haut pris 
Ne deüst par vous abaissier . 

Richart , se jou moi ai chier , 
Ne vous devés merveillier 
Se jou me tieng pour grevé 
De chou dont j'ai tant musé 
Sans gaanier ; 
Vous me tenés pour bregier 
Qi volés que jou chou pris 
U onqes noient ne pris : 
Mal sert qi n'atent son loier . 

Sire , ains sont tout coustumier 
Chil repenti de tenchier 
Qant il en sont congeé ; 
Amours a par sens ouvré 
De vous kachier , 
K'ensi doit on esploitier 
D'oume qi a fais eschis , 
Se bee , se n'est saisis , 
C'on li doint congié au premier . 

Richart , qi ne veut baillier 
Conseil , ja n'en doit proier . 
Jou ne di fors verité 
Ne jou n'ai d'amour parlé 
Pour blastengier , 
Mais pour vous descoragier 
Anchois q'il vous en fust pis ; 
Et qant si l'avés enpris , 
S'aiés congié de foloiier . 

Sire , vostre castoier 
Pris jou mout , mais asaiier 
M'estuet d'amours la purté , 
Car d'amours qi n'a amé 
Ne set jugier ; 
G'irai demain et vous hier , 
S'en avons divers avis . 
Ja n'ere recreans vis 
Que jou fuie por manechier . 

Richart , et boire et mengier 
Et dormir et aaisier , 
Tout chil bien sont deveé 
Qi si fole volenté 
Ne veut cangier . 
Faus ne doute destourbier 
Devant la q'il est honnis ; 
Vous en serés maubaillis 
Et tart venrés au repairier . 

Sire , se pour traveillier 
De jeuner et de veillier 
Eüsse d'amer finé , 
Je m'en tenroie a bon né , 
Sans calengier , 
C'on n'a riens sans pourkachier ; 
Li biens est si seignouris 
Que se g'en ere peris , 
Ne me puis jou mieus emploier . 

Richart , ne que espuchier 
Puet on la mer d'un tamis , 
Ne vous vauroit mais castis , 
C'on ne puet musart castoier . 

Sire , pour le mieus jugier , 
A mon seigneur soit tramis 
De-Nïele chis escris , 
C'on ne le puet mieus emploier . 

Mere au roi omnipotent , 
Fontaine de grant douçour , 
Ki portas entierement 
Jhesu vostre creatour , 
Nous vous proions doucement , 
Roïne de grant douçour , 
Que vous nous soiés aidant 
Vers tous maus , vierge Marie . 

Dame , mout me desconfort 
Qant j'ai fait tel mesproison 
Et pecié , qi si sont ort , 
Dont cuic avoir grief prison ; 
Mais de çou me reconfort , 
Car par ta sainte orison 
Me metra Dieus a tel port 
Que ja m'arme n'ert perie . 

Dame , a vous servir m'acort 
Par boine devocïon ; 
Nus n'avra ja mais confort 
S'en vous n'a entencïon ; 
Theophilus sans resort 
Fu mis a dampnatïon 
Qant tu le sauvas de mort , 
Vierge pucele Marie . 

Dame , k'en vous dignement 
Portastes no creatour , 
Celi qi benignement 
Print en vous .ix. mois sejour , 
Et comm'aigniaus doucement 
Souffri mort et grant dolour . . . 
Il nous maint tout aveuc soi . 
Amen Dieus , cascun en die . 

Oiés , seigneur , pereceus par oiseuses , 
Qi demourés soufraiteus de tous biens , 
Souviegne vous de la mort angoiseuse 
Que li fiex Dieu soufri au premerain ! 
Il fu lïés en l'estache au lïen 
Et fu batus d'escorgies noueuses ; 
Nous savons bien q'il fu en la crois mis 
Pour nous geter des paines dolereuses . 

Hé ! cuers faillis , mauvaise chars honteuse , 
Avés vous dont de morir grant paour ? 
Souviegne vous de la mort dolereuse 
Ki ert sans fins et tous jours iert poiours ! 
Racordons nous a nostre creator 
Qi nous vient qerre a grant ciere joieuse 
Et dit : Ça , tuit li boin et li meillour ! 
K'en paradis a mout grant place oiseuse . 

Au pesme jour coureçous et plain d'ire , 
Que li fieus Dieu venra fiers et iriés 
Et mousterra ses plaies a delivre 
En ses costés , en ses mains , en ses piés 
Q'il ot pour nous et fendus et perciés , 
N'i avra saint qi ost un seul mot dire ; 
Li plus hardis vauroit estre croisiés 
Tant douteront son mautalent et s'ire . 

Outre la mer en cele sainte tere , 
Ou Dieus fu nés et ou fu mors et vis , 
Devons aler nostre iretage qerre , 
Car a grant tort en fu pour nous hors mis ; 
Ki n'i venra il n'ert pas ses amis , 
Car il n'i a pais ne trieves ne terme ; 
Dieus nous i laist si aler et venir 
K'en paradis puissons aler sans guerre ! 

Onqes n'amai tant que jou fui amee ; 
Or m'en repent , se ce peüst valoir , 
Q'amours m'avoit au meillour assenee , 
Pour toute hounour et toute joie avoir , 
Et au plus bel de toute la contree ; 
Mais ore a il autrui s'amour dounee , 
Qi volentiers a soi l'a retenu . 
Lasse , pour koi fui je de mere nee ! 
Par mon orguel ai mon ami perdu . 

Si me doint dieus d'amours longe duree , 
Que je l'amai de cuer sans decevoir , 
Qant me disoit k'iere de li amee , 
Mais n'en osai ains descouvrir le voir : 
Des mesdisans doutoie la noumee . 
Biau sire dieus , baisie et acolee 
M'eüst il or et aveuc moi geü ; 
Mais q'il m'eüst sans plus s'amour dounee , 
Si m'eüst bien tous li siecles veü . 

Or m'a amours malement assenee 
Qant çou que j'aim fait a une autre avoir , 
Ne ne m'an laist retraire ma pensee , 
Ne si n'en puis soulas ne joie avoir . 
Lasse , l'amour que tant li ai veee 
Li seroit ja otroiie et dounee ; 
Mais tart l'ai dit , car je l'ai ja perdu ; 
Or me convient amer sans estre amee , 
Car trop ai tart mon felon cuer vaincu . 

Renvoisiement i vois 
A men ami ; 
Par espaules caviaus blois , 
Blans pliçons bendés d'orfrois , 
Blance cemise autresi , 
Car c'est li drois , 
Bras sans las , piés sans sauler : 
Ainsi doit on aler 
A son ami . 

L'autre ier avint en cel autre païs 
C'uns chevaliers ot une dame amee . 
Tant com la dame fu en son bon pris , 
Li a s'amour escondite et veee . 
Puiz fu uns jours qu'ele li dit : « Amis , 
Menez vous ai par parole mainz dis ; 
Or est l'amour couneüe et moustree : 
D'ore en avant serai a vo devis . » 

Li chevaliers la reguarda el vis , 
Si la vit mout pale et descoulouree . 
« Dame , fait il , certes mal sui baillis 
Que n'eüstes pieça ceste pensee . 
Vostre clers vis , qui sambloit flour de lys , 
Est si alez , dame , de mal en pis 
Qu'il m'est avis que me soiez emblee ; 
A tart avez a moi cest conseill pris . » 

Quant la dame s'oï si ramprosner , 
Grant honte en ot , si dit par sa folie : 
« Par Dieu ! vassal , jel vous dis pour gaber ; 
Cuidiez vous dont qu'a certes le vous die ? 
Onques nul jour ne me vint en penser . 
Savriez vous dont dame de pris amer ? 
Nenil , par Dieu ! ainz vous prendroit envie 
D'un bel vallet baisier et acoler ! 

Dame « , fait il , j'ai bien oï parler 
De vostre pris , maiz ce n'est ore mie ; 
Et de Troie rai jë oï conter 
Qu'ele fu ja de mout grant seignorie ; 
Or n'i puet l'en fors les places trouver . 
Et si vous lo einsi a escuser 
Que cil soient reté de l'iresie 
Qui des or maiz ne vous voudront amer . 

Par Dieu ! vassal , mout avez fol pensé 
Quant vous m'avez reprouvé mon eage . 
Se j'avoie mon jouvent tout usé , 
Si sui je riche et de si grant parage 
C'on m'ameroit a petit de biauté . 
Encor n'a pas un mois entier passé 
Que li Marchis m'envoia son message 
Et li Barrois a pour m'amour jousté . 

Dame « , fait il , » ce vous a molt grevé 
Que vous fïez en vostre seignorage ; 
Mes tel .vii. ont ja pour vouz sospiré , 
Se vous estiés fille au roi de Cartage , 
Qui ja mes jour n'en aront volenté . 
On n'aimme paz dame pour parenté , 
Maiz quant ele est bele et courtoise et sage . 
Vouz en savroiz par tanz la verité . » 
